和梅聖俞詠昌言五物 縛虎圖
作者：司馬光
朝代：宋

paragraphs: 孫生非畫師，趣尚頗奇偉。
爲人少諧合，不肯畜妻子。
時時入深山，信足動百里。
蕭然坐盤石，盡日曾不起。
精心忽有得，縱筆何恢詭。
萬象皆自然，神工相表裏。
流傳落人間，萬金易寸紙。
君家縛虎圖，用意尤精緻。
雖云鎖紐牢，觀者猶披靡。
昔聞劉綱妻，制虎如犬豕。
繫之牀脚間，垂頭受鞭箠。
孫生儻未見，畫此亦何理。
明知非世人，羽化實不死。
願君佗日歸，置之成都市。
必有乘槎人，庶幾能辨此。